Opća uredba o zaštiti osobnih podataka, skraćenog naziva **GDPR**, koja stupa na snagu 25. svibnja 2018. godine.  
  
Ovom se Uredbom utvrđuju pravila povezana sa zaštitom pojedinaca u pogledu obrade njihovih osobnih podataka i pravila povezana sa slobodnim kretanjem osobnih podataka te se štite temeljna prava i slobode pojedinaca, a posebno njihovo pravo na zaštitu svojih osobnih podataka.  
  
Tekst cijele Uredbe možete pročitati na linku:  
  
<http://eur-lex.europa.eu/legal-content/HR/TXT/HTML/?uri=CELEX:32016R0679&from=hr>  
  
**Što su osobni podaci?**  
  
Osobni podaci označavaju sve podatke koji se odnose na pojedinca čiji je identitet utvrđen ili se može utvrditi uz pomoć identifikatora kao što su: ime i prezime, identifikacijski broj, broj telefona, IP adresa, slika te fizički, fiziološki, genetski, mentalni, ekonomski, kulturni ili socijalni čimbenici po kojima se identitet tog pojedinca može izravno ili neizravno utvrditi.  
  
**Što GDPR znači za iznajmljivače?**  
  
Iznajmljivači sukladno Zakonu o ugostiteljskoj djelatnosti i Pravilniku o obliku, sadržaju i načinu vođenja knjige gostiju i popisa gostiju imaju obvezu prijaviti i odjaviti svoje goste u sustavu eVisitor, te zatražiti od svojih gostiju identifikacijske isprave radi ispunjavanja obveza koje proizlaze iz navedenih zakonskih i podzakonskih akata.   
  
GDPR ne utječe na Vaše zakonske obveze, ali utječe na način kako ih ispunjavate:  
  
• PRIKUPLJANJE OSOBNIH PODATAKA  
  
Prilikom traženja identifikacijskih isprava, informirajte gosta da je to vaša zakonska obveza, odnosno da ga bez toga ne možete prijaviti i pružiti mu uslugu smještaja.  
  
• OBRADA OSOBNIH PODATAKA  
  
Za potrebe unosa podataka nemojte kopirati, skenirati, ili sl., identifikacijske isprave vaših gostiju već podatke koji se na njima nalaze unesite direktno u sustav eVisitor prilikom njihove prijave.  
  
• ČUVANJE OSOBNIH PODATAKA  
  
Ako vam se ukaže potreba za kopiranje i sl. identifikacijskih isprava vaših gostiju, potrebno je zatražiti njihovu privolu. Ako dobijete privolu gosta da, primjerice, uslikate njegovu identifikacijsku ispravu, preporučujemo da sve kopije/preslike uništite odmah nakon unosa u sustav eVisitor. Kopiranje, umnožavanje, skeniranje i sl. identifikacijskih isprava gostiju po GDPR-u se smatra prekomjernom obradom podataka, a ona uključuje rizik da će neovlaštene treće strane, ako se kopije izgube, doći do osobnih podataka vaših gostiju.